Dainius Paukštė

Lietuvos socialdemokratų sąjungos pirmininko 

pirmasis pavaduotojas

Kai pasas tampa karo priežastimi...
Didžioji politika, Gruzijos ir Rusijos konfliktas, Pietų Osetija, Abchazija, Saakašvilis, Putinas, Medvedevas, Sarkozy, Merkel, radijas, TV, spauda, aukos, sugriovimai, pasaulio reakcija į šiuos įvykius, paaiškinimai arba pasiaiškinimai – tai šiandieną eteryje skambantys raktiniai žodžiai. Jie baigia supainioti viską...

O gal viskas yra paprasčiau?

Nesigilinsiu į Gruzijos, Osetijos ir Rusijos santykių istoriją. Šiuo atveju atskaitos taškas yra buvusių respublikų teritorijos subyrėjus Sovietų Sąjungai. 

Šiandieną šimtai valstybių pagal savo įstatymus kasdien suteikia pilietybę tūkstančiams ir šimtams tūkstančių užsieniečių. Tik va, neteko girdėti, kad gaunantys pilietybę užsieniečiai su savimi naujai tėvynei, kaip nuotaka kraitį, atsineša ir vietą, t.y. žemes, kur jie gyveno. Gal taip Rusija bando sukurti XXI amžiaus pavyzdinę pilietybės suteikimo tvarką ir pateikti ją aprobuoti civilizuotam pasauliui?

Paprastai kariniai kontingentai, turintys Jungtinių Tautų mandatą, yra neutralūs konfliktui, išskiriantys konfliktuojančias puses. Tam jie ir vadinami taikdariais. Jeigu Rusija būtų iš tiesų nuoširdi, šios taikdariškos misijos ji turėjo nesiimti, nes Rusijos taikdarystė turėjo pasibaigti tuo momentu, kada vienos iš konflikto šalių piliečiui (šiuo atveju pietų osetinui) buvo išduotas pirmasis Rusijos piliečio pasas, neperkeliant jo į Rusijos teritoriją, o paliekant gyventi konflikto zonoje. Nuo šio momento Rusija automatiškai iš taikdario virto vienos iš konflikto pusių aktyvia dalyve. Ir jau tada į taikdarišką misiją Gruzijon turėjo būti atsiųstas kitas, kitų šalių kontingentas.
Agresija prieš Gruziją prasidėjo ne vakar ir ne prieš dekadą. Agresija prasidėjo tada, kai Rusijos pilietybė Pietų Osetijoje buvo pradėta dalinti masiškai, o taikdarys, konflikto zonoje turėjęs užtikrinti taiką, virto aktyviausiu vienos iš konfliktuojančių šalių dalyviu ir konflikto kurstytoju. Visa tai, kas įvyko praeitą savaitę – tik tų veiksmų pasekmės. 
Liūdniausia, kad ir dabar Gruzijos teritorijoje esanti Rusijos kariuomenė, pasak šios šalies vadovų, tęsia savo „taikdarišką“ misiją. Ar pasaulis dar neišprotėjo?
 Juk taip pilietybę galima „suteikti“ bet kam ir bet kur: pavyzdžiui ne tik Kryme, bet ir Brighton Beach gyvenantiems rusams...

O gal XXI amžius dar neprasidėjo?

